DA
30.12.2022
Den Europæiske Unions Tidende
C 498/39
Det Europæiske Regionsudvalgs udtalelse — Digital samhørighed
(2022/C 498/08)
Ordfører:
Gaetano ARMAO (IT/EPP) Næstformand for og medlem af regionalrådet på Sicilien
POLITISKE ANBEFALINGER DET EUROPÆISKE REGIONSUDVALG (RU)
Indledning 1. gentager indledningsvis, at økonomisk, social og territorial samhørighed er et af de vigtigste mål i traktaten om Den Europæiske Unions funktionsmåde (artikel 174) med henblik på præcist at opnå en harmonisk og afbalanceret udvikling i hele Den Europæiske Union (EU) og dens regioner;
2. understreger, at begrebet »digital samhørighed« kræver anerkendelse af den afgørende rolle, som teknologi spiller i vores liv, og kræver, at samhørighedsmålene integreres i Unionens digitale rettigheder, principper og politikker, og opfordrer til, at artikel 175 i TEUF revideres i overensstemmelse hermed;
3. minder om, at Det Europæiske Regionsudvalg (RU) i sin årlige rapport om EU's lokale og regionale barometer 2021 fremhævede digital samhørighed som et centralt element i skabelsen af inklusive samfund i EU: »Digital samhørighed« er en vigtig ekstra dimension af det traditionelle begreb økonomisk, social og territorial samhørighed, der er defineret i EU-traktaten (1).
Digitalisering kan hjælpe med at mindske de sociale og territoriale uligheder ved at nå ud til borgere, som ellers ville være udelukket fra eller have begrænset adgang til visse tjenester;
4. minder om, at begrebet digital samhørighed (2) og det input, der er nødvendigt for at føre til dens konkrete gennemførelse, som skitseret i en større nylig fremsynsundersøgelse (3) fra Det Europæiske Regionsudvalg, indebærer, at alle borgere i Europa har ordentlig adgang til internettet og til digitale tjenester, og at suveræniteten og modstandsdygtigheden i EU's digitale infrastruktur styrkes;
5. understreger, at EU skal arbejde for at gøre den digitale omstilling så tilgængelig som muligt for alle EU-borgere og være særlig opmærksom på at hjælpe de mindre udviklede regioner samt regioner, der lider af naturbetingede eller demografiske ulemper af permanent art, såsom øgrupper, regioner i den yderste periferi, øer, grænseoverskridende regioner og bjergregioner, med at fremskynde deres digitale omstilling i betragtning af de unikke udfordringer, de står over for, når de skal maksimere deres aktiver, og betydningen af peer-to-peer-samarbejde;
6.
anerkender, at selv om teknologi er et vigtigt redskab til at hjælpe os med at tilpasse os til udfordrende situationer, der påvirker alle samfundssfærer, har den digitale teknologis fremtrædende rolle med hensyn til at reagere på og opbygge modstandsdygtighed over for covid-19 fremhævet mangler i den digitale infrastruktur og de digitale færdigheder og har gjort de digitale kløfter i EU endnu mere udtalte.
(1) (2) (3)
EU's årlige regionale og lokale barometer, kapitel IV — Den digitale omstilling på lokalt og regionalt plan, s. 63.
Det Europæiske Regionsudvalgs udtalelse: »Et digitalt Europa for alle tilvejebringelse af intelligente og inklusive løsninger på lokalt plan« (EUT C 39 af 5.2.2020, s. 83).
Fontana, Susana, Fabio Bisogni (Fondazione FORMIT), Simona Cavallini, Rossella Soldi (Progress Consulting S.r.l.).
Territorial foresight study in addressing the digital divide and promoting digital cohesion, 16. maj 2022 (udkast).